Diari Oficial de la Generalitat Valenciana


Sumari del DOGV 6417, del 15-12-2010 (2010/13677)

ORDRE 31/2010, d'1 de desembre, de la Conselleria de Benestar Social, per la qual es regulen i convoquen prestacions econòmiques individualitzades per acolliment familiar de menors, simple o permanent, per a l'any 2011.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6417

Data del DOGV
:   15-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13932


Data del document
:   01-12-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 31/2010, d'1 de desembre, de la Conselleria de Benestar Social, per la qual es regulen i convoquen prestacions econòmiques individualitzades per acolliment familiar de menors, simple o permanent, per a l'any 2011. [2010/13083]
La Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil, encomana a les administracions públiques competents en matèria de protecció de menors l'adopció de mesures preventives i protectores que garantisquen la seua assistència moral i material.
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana tracta de garantir en el sector de la infància el desenvolupament d'actuacions tendents a la protecció i promoció del benestar dels menors.
Al seu torn el Govern Valencià, mitjançant Decret 93/2001, de 22 de maig, modificat pel Decret 28/2009, de 20 de febrer, va aprovar el Reglament de Mesures de Protecció Jurídica del Menor a la Comunitat Valenciana. Entre les esmentades mesures de protecció es troba l'acolliment familiar, pel qual la guarda d'un menor s'exercix per una persona o família que assumix les obligacions de vetlar per ell, tindre'l en la seua companyia, alimentar-lo, educar-lo i procurar-li una formació integral.
L'acolliment familiar en les seues modalitats de simple i permanent realitzat per família extensa o afí, o per família educadora, podrà ser remunerat, segons l'article 50 del mencionat reglament, com a compensació de les despeses ocasionades per l'atenció i cura del menor, en els termes i condicions establits en la normativa específica reguladora d'este tipus d'ajudes.
D'altra banda, la Llei 12/2008, de 3 de juliol, de la Generalitat, de Protecció Integral de la Infància i l'Adolescència de la Comunitat Valenciana, establix que la Generalitat, bé directament o a través de les entitats locals i de les institucions col·laboradores privades, prestarà a les persones acollidores la col·laboració que fa falta per a fer efectius els objectius de l'acolliment, en funció de les necessitats que presenta el menor, de les característiques de l'acolliment i de les dificultats per al seu exercici.
Existix en la Comunitat Valenciana una important sensibilització social cap a la infància en situació social desfavorida. La mateixa es traduïx en l'existència de nombroses famílies que de forma solidària acullen temporalment o permanentment a menors com una mesura de protecció d'estos.
En alguns casos són familiars o persones amb una relació prèvia amb el menor o menors acollits, els quals realitzen els anomenats acolliments en família extensa o afí.
Altres vegades es tracta de famílies que s'oferixen i preparen per a acollir menors que li siguen proposats per les direccions territorials de la Conselleria de Benestar Social. Es tracta dels acolliments en família educadora, recurs especialitzat en funció de la preparació i suports específics requerits tant per la família educadora, com pel personal tècnic implicat en este, a fi de cobrir les especials necessitats determinats menors.
Entre els acolliments en família educadora, l'ordre distingix els acolliments especialitzats, com ara els d'urgència-diagnòstic, que requerixen una major disponibilitat per part de la família, i els acolliments en família especialitzada, denominada d'esta manera per les especials característiques dels menors a qui acullen, la qual cosa suposa una major dedicació i/o preparació de la família.
Per tot això, a fi de recolzar esta mesura de protecció de menors, a través de la present norma es realitza una convocatòria de prestacions econòmiques individualitzades dirigides a persones o nuclis familiars als quals s'ha conferit la guarda d'un menor a través de la figura de l'acolliment familiar simple o permanent.
En virtut d'això i fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i el Decret 193/2010, de 26 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social (DOCV núm. 6.407 de 29 de novembre de 2010).
ORDENE
TÍTOL I
Ajudes
Article 1. Objecte
És objecte d'esta ordre regular i convocar, en l'any 2011, les prestacions econòmiques individualitzades d'acolliment familiar formalitzat segons el que disposa l'article 173.2 del Codi Civil que es relacionen a continuació:
a) Prestacions econòmiques individualitzades per acolliment familiar simple o permanent en família extensa o afí (capítol I). Amb assumpció de tutela i/o guarda per par de la Generalitat.
b) Prestacions econòmiques individualitzades per acolliment familiar simple o permanent en família educadora (capítol II).
c) Prestacions econòmiques individualitzades per acolliment familiar en família educadora especialitzada (capítol III).
2. Les ajudes concedides per mitjà de la present norma no necessiten notificar-se a la Comissió Europea, per no reunir tots els requisits de l'article 10.17 del Tractat de Funcionament de la Unió Europea. Tota vegada que el destinatari directe de la subvenció és una entitat local, segons els casos, que exercix poders públic i té caràcter d'administració pública, sent el beneficiari final de la subvenció una persona física.
CAPÍTOL I
Prestacions econòmiques individualitzades per acolliment
familiar simple o permanent en família extensa o afí
Article 2. Àmbit
1. Es convoquen ajudes econòmiques dirigides a persones o nuclis familiars als quals s'ha conferit la guarda d'un menor amb el qual hi ha una vinculació prèvia basada en una relació de parentiu, o equiparable en virtut d'una especial i qualificada relació, per mitjà d'un acolliment familiar simple o permanent per resolució administrativa de les direccions territorials de la Conselleria de Benestar Social.
2. S'entén a estos efectes per família afí aquella que sense estar unida per vincles de parentiu té una relació d'amistat, veïnat o vinculació especial amb el menor acollit o la menor acollida, o amb la seua família d'origen.
3. Queden exclosos de l'àmbit d'aplicació d'esta ordre els acolliments familiars en què la Generalitat únicament presta el seu consentiment a la formalització d'esta, sense que assumisca la tutela i/o la guarda del menor de què es tracte.
Article 3. Objecte
Les ajudes destinades a estos acolliments atendran les despeses de manutenció de caràcter periòdic, derivades de l'obligació de cuidar, alimentar i educar el menor o a la menor pel temps determinat que dure l'acolliment.
Article 4. Sol·licitants
Podran sol·licitar les ajudes regulades en este capítol la persona o persones físiques que reben un menor en acolliment familiar simple o permanent per resolució administrativa de les direccions territorials de la Conselleria de Benestar Social, en virtut d'una vinculació prèvia basada en una relació de parentiu, amistat, veïnat o vinculació especial.
Article 5. Col·laboració de les corporacions locals
Les corporacions locals de la Comunitat actuaran com a entitats col·laboradores de la Conselleria de Benestar Social en la gestió de les ajudes econòmiques individualitzades d'acolliments familiars simples o permanents amb família extensa o afí, d'acord amb el que disposa l'article 47.4.a del text refós de la Llei d'Hisenda Pública de la Generalitat Valenciana.
A este efecte s'entén que les corporacions locals actuaran com a entitats col·laboradores de la Conselleria de Benestar Social en la gestió de les ajudes de:
a) Aquells acolliments simples amb família extensa o afí, que hagen sigut proposats o informats pels seus servicis socials amb independència del municipi de la Comunitat Valenciana on residisca el menor durant l'acolliment.
b) Aquells acolliments permanents amb família extensa o afí, que residisca en el seu terme municipal, amb independència del municipi de procedència del menor o menors.
2. Amb caràcter previ es transferiran a les corporacions locals, prèvia la sol·licitud d'estes a l'empara de la present convocatòria i després de la formalització del corresponent conveni de col·laboració, els fons amb què hagen de sufragar als beneficiaris d'estes ajudes.
CAPÍTOL II
Prestacions econòmiques individualitzades per acolliment
familiar simple o permanent en família educadora
Article 6. Àmbit
1. Es convoquen ajudes econòmiques dirigides a persones o nuclis familiars als quals s'ha conferit la guarda d'un menor amb el qual no hi ha cap vinculació, i en funció de l'interés educatiu d'este, per resolució administrativa de les direccions territorials de la Conselleria de Benestar Social.
Article 7. Objecte
Les ajudes destinades a estos acolliments atendran les despeses següents:
1. Despeses de manutenció de caràcter periòdic derivades de l'obligació de cuidar, alimentar i educar el menor pel temps determinat que dure l'acolliment.
2. Despeses extraordinàries per a l'atenció de necessitats excepcionals derivades de l'atenció i cura del menor durant el temps determinat que dure l'acolliment.
Article 8. Sol·licitants
Podran sol·licitar les ajudes regulades en este capítol la persona o persones físiques, inscrites en qualsevol dels Registres de Famílies Educadores de la Conselleria de Benestar Social, que reben un menor o menors en virtut de resolució administrativa d'acolliment familiar simple o permanent dictada per la corresponent direcció territorial de l'esmentada Conselleria.
CAPÍTOL III
Prestacions econòmiques individualitzades
per acolliment familiar especialitzat
Article 9. Àmbit
Es convoquen ajudes econòmiques dirigides a persones físiques o nuclis familiars que figuren inscrits en el Registre de Famílies Educadores de la Conselleria de Benestar Social amb anotació de la seua aptitud com a família educadora d'urgència - diagnòstic o com a família educadora especialitzada.
Article 10. Acolliment familiar d'urgència-diagnòstic
1. A l'efecte d'esta ordre es consideren acolliments familiars d'urgència-diagnòstic aquells acolliments simples de menors que es troben sota la tutela o guarda de la Generalitat que siguen realitzats per famílies o persones inscrites en el Registre de Famílies Educadores amb anotació de la seua especialització en l'esmentada modalitat tècnica d'acolliment, com un recurs alternatiu a la seua permanència en centre de recepció o primera acollida, i durant un període màxim de nou mesos. L'acolliment d'urgència-diagnòstic es realitzarà amb menors que en el moment de la seua formalització no hagen complit els set anys d'edat si bé, excepcionalment, es podrà aplicar a menors amb edat superior sempre que les característiques d'estos no comprometen seriosament l'adequat desenvolupament de l'acolliment. L'esmentada circumstància haurà d'acreditar-se per mitjà d'informe motivat de la direcció territorial de la Conselleria de Benestar Social.
La finalitat de l'acolliment d'urgència-diagnòstic és la d'atendre en un ambient familiar les necessitats bàsiques del menor durant el període necessari per a demanar la informació precisa per a proposar la mesura de protecció més beneficiosa per a este o, si és el cas, el retorn amb els seus pares o tutors.
Article 11. Acolliment familiar en família educadora especialitzada
A l'efecte d'esta ordre es consideren acolliments familiars en família educadora especialitzada aquells acolliments, simples o permanents, de menors que es troben sota la tutela o guarda de la Generalitat, realitzats per famílies o persones inscrites en el Registre de Famílies Educadores amb anotació de la seua especialització en l'esmentada modalitat tècnica d'acolliment i destinats a menors que presenten trastorns greus de conducta, minusvalideses físiques, psíquiques o sensorials greument discapacitants, menors gestants, o amb fills a càrrec seu, i aquells casos en què anteriors mesures de guarda aplicades han resultat ineficaços, és a dir, procedents d'acolliment residencial, acolliment en família extensa o educadora no especialitzada, i que requerixen d'un ambient educatiu familiar amb especial dedicació, a més de recursos formatius i educatius adequats.
Article 12. Objecte
1. Les ajudes destinades a estos acolliments atendran les despeses següents:
a) Depeses de manutenció de caràcter periòdic derivades de l'obligació de cuidar, alimentar i educar el menor o menors acollits pel temps determinat que dure l'acolliment familiar especialitzat.
b) Les despeses directes o indirectes provocades pel fet de mantindre una disponibilitat contínua per a l'acolliment familiar d'un menor, i també les despeses derivades del temps dedicat al reciclatge formatiu continu, a la col·laboració amb els tècnics instructors dels expedients o de les entitats col·laboradores d'integració familiar, i a l'especial dedicació i formació que requerix un acolliment familiar especialitzat.
La disponibilitat es farà efectiva des del moment que la família o persones queden inscrites en el Registre de Famílies Educadores, amb anotació de la seua especialització, siga família d'urgència-diagnòstic o especialitzada, i quedarà en suspens esta disponibilitat durant l'acolliment.
c) Despeses extraordinàries per a l'atenció de necessitats excepcionals derivades de l'atenció del menor durant el temps determinat que dure l'acolliment.
2. La disponibilitat a què fa referència l'apartat 1.b d'este article s'acreditarà per mitjà de document formalitzat per la família educadora.
Per circumstàncies personals o familiars justificades, tal disponibilitat podrà quedar en suspens a petició de la família educadora, i en este cas no podrà percebre's la prestació regulada en esta ordre durant el període en què es mantinga tal petició.
Article 13. Sol·licitants
Podran sol·licitar les ajudes regulades en este capítol la persona o persones físiques que figuren inscrites en qualsevol dels registres de famílies educadores de la Conselleria de Benestar Social amb anotació de la seua aptitud com a família educadora d'urgència-diagnòstic o família educadora especialitzada.
CAPÍTOL IV
Import, efectes i compatibilitat de les ajudes
Article 14. Criteris per a la determinació de les quanties transferides a les entitats col·laboradores
Les quanties transferides a les corporacions locals per a la gestió de les ajudes econòmiques d'acolliment familiar simple i permanent amb família extensa o afí es determinaran en funció dels factors següents:
a) El percentatge de justificació de la quantia concedida en l'exercici 2010, si n'hi ha.
b) La relació de beneficiaris en l'exercici anterior i dels imports percebuts per estos.
c) Les estimacions de desenvolupament del programa d'acolliment de menors en família extensa realitzades per l'equip de servicis socials de l'entitat local sol·licitant.
d) Els recursos propis destinats per l'entitat al programa durant l'exercici anterior.
e) Qualsevol altre factor que la Comissió de Valoració crega oportú quan concórreguen circumstàncies extraordinàries, degudament acreditades en l'expedient.
f) La quantitat consignada en els Pressupostos de la Generalitat per al 2011.
Article 15. Import de les prestacions econòmiques individualitzades d'acolliment familiar simple o permanent
1. Les despeses derivades d'acolliments familiars simples i permanents objecte de la present convocatòria seran abonades a través de les direccions territorials de la Conselleria de Benestar Social o, si és el cas, de les corporacions locals.
2. En el cas d'acolliments familiars simples o permanents amb família extensa o afí, l'import de la concessió d'estes ajudes observarà de forma preceptiva els ingressos anuals de la unitat familiar, referits a l'exercici econòmic corresponent a l'any 2009 i al nombre de membres d'esta en el moment de la sol·licitud, en els termes que s'establisca en les instruccions que a este efecte es dicten per la Conselleria de Benestar Social o, si és el cas, les corporacions locals.
A l'efecte d'estes ajudes es consideren membres de la unitat familiar a més dels sol·licitants, tots aquells familiars fins al tercer grau per consanguinitat o afinitat que conviuen en el domicili de la persona o persones sol·licitants, incloent, en tot cas, el menor o menors acollits.
Així mateix, de conformitat amb l'article 21 de la Llei 6/2009, de 30 de juny, de la Generalitat, de Protecció a la Maternitat, a l'efecte de la present convocatòria, en el cas de dones embarassades que formen part de la unitat familiar o configuren per si mateixes la unitat familiar, es computarà com a membre d'esta, el menor o menors no nascuts des del moment de la fecundació, sempre que en aplicació de la norma s'obtinga un major benefici. La justificació d'estos extrems s'acreditarà per mitjà de certificació mèdica de l'embaràs en el moment de la presentació de la sol·licitud.
Com a ingressos de la unitat familiar s'entén la totalitat de les rendes de les persones físiques que componen la unitat familiar i referits a imports bruts.
L'import de l'ajuda resultarà de multiplicar la quantia menor/dia que establisca la Conselleria de Benestar Social, o si és el cas, les corporacions locals en les corresponents instruccions, en funció de la disponibilitat pressupostària, atenent als criteris disposats en el paràgraf anterior, pel nombre de menors acollits i pel nombre de dies de l'exercici 2011 en què el menor o menors han sigut o seran acollits, segons la durada de l'acolliment establida en la resolució administrativa o el document de formalització.
3. En el cas d'acolliments familiars simples o permanents amb família educadora, es tindran en compte els criteris següents:
a) En el cas de despeses ordinàries de manutenció, l'import de la prestació resultarà de multiplicar la quantia menor/dia, que establisca la Conselleria de Benestar Social mitjançant instrucció, en funció de la disponibilitat pressupostària, pel nombre de menors acollits i pel nombre de dies de l'exercici 2011 en què el menor o menors han sigut o seran acollits, segons la durada de l'acolliment establida en la resolució administrativa o el document de formalització.
A l'efecte d'estes ajudes es considera menor amb necessitat especial qui presente un grau de minusvalidesa igual o superior al 33 per cent.
b) En relació amb les ajudes en concepte de despeses extraordinàries per a l'atenció de necessitats excepcionals derivades de l'atenció i cura del menor durant el temps determinat que dure l'acolliment familiar, les direccions territorials de la Conselleria de Benestar Social podran abonar, excepcionalment, l'atenció de les esmentades despeses, sempre que estiga documentalment acreditada per mitjà de pressupost o factura. En la present convocatòria i per a uns mateixos sol·licitants o sol·licitant es podran atendre fins a un màxim de dos ajudes per este concepte sempre que es referisquen a depeses extraordinàries distintes i amb independència que es deriven o no d'un mateix acolliment.
Es consideren despeses excepcionals les derivades de tractaments mèdics, psicològics o pedagògics, i també pròtesis, i els imprescindibles per a l'adquisició d'útils bàsics per al desenvolupament de la vida ordinària que faciliten l'autonomia i accessibilitat del menor amb necessitat especial. En el cas dels primers haurà d'acreditar-se que es tracta de tractaments especialitzats i que no poden impartir-se adequadament des de la xarxa pública de recursos sanitaris i educatius del lloc de residència.
4. En el cas d'acolliments familiars especialitzats, la quantia a concedir resultarà de la suma de:
a) Les despeses ordinàries de manutenció, resultat de multiplicar la quantia menor/dia, que establisca la Conselleria de Benestar Social, pel nombre de menors acollits i pel nombre de dies de l'exercici 2011 en què el menor o menors han sigut o seran acollits, segons la durada de l'acolliment establida en la resolució administrativa o el document de formalització.
b) Els costos directes i indirectes detallats segons es tracte de família d'acolliment en família d'urgència-diagnòstic o família especialitzada, que seran determinats per la Conselleria de Benestar Social mitjançant instrucció, resultants de la multiplicació de la quantitat corresponent pel dies d'acolliment.
En el cas de no haver-se establit acolliment familiar especialitzat, únicament es concedirà la quantia que establisca la Conselleria de Benestar Social mitjançant instrucció atenent a la responsabilitat i als dies en què esta s'ha donat, segons el que disposa l'article 12, apartat 1, lletra b, d'esta ordre.
També s'atendran aquelles despeses ocasionades en concepte de despeses extraordinàries per necessitats excepcionals derivades de l'atenció i atenció del menor durant el temps en què dure l'acolliment, tal com estan definits en l'últim paràgraf del punt 3 d'este article.
Article 16. Efectes econòmics de les prestacions econòmiques individualitzades per acolliment familiar
1. En el cas de les prestacions econòmiques individualitzades regulades en la present ordre iniciades a sol·licitud dels interessats, l'efecte econòmic de les ajudes serà des de la data de registre d'entrada de la petició si la documentació aportada està completa o, si és el cas, la data en què s'haja esmenat l'expedient, excepte que es tracte d'acolliments que es van formalitzar abans de l'1 de gener de 2011 i que seguixen vigents en el moment de la sol·licitud. En este últim cas, la data d'efecte econòmic de l'ajuda serà l'1 de gener de 2011.
En cap cas s'atendran sol·licituds d'ajuda per acolliments que hagen finalitzat en el moment de la sol·licitud.
2. En el cas de les prestacions econòmiques individualitzades tramitades d'ofici segons el que disposa l'article 20 de la present ordre, les ajudes tindran efecte des de la data de formalització de l'acolliment, i s'entendrà que esta data és l'1 de gener de 2011 en els casos que l'acolliment s'haguera formalitzat amb anterioritat a l'esmentada data.
Article 17. Compatibilitat entre les ajudes per distints conceptes dins d'una mateixa prestació econòmica individualitzada per acolliment familiar simple o permanent
1. En les prestacions econòmiques individualitzades per acolliment familiar simple o permanent en família educadora es podran atendre, respecte a un mateix acolliment i en el mateix període, tant les despeses de manutenció de caràcter periòdic, com les despeses extraordinàries.
2. En les prestacions econòmiques individualitzades per acolliment familiar simple en família educadora d'urgència-diagnòstic i especialitzada, s'atendrà de forma simultània les despeses de manutenció de caràcter periòdic i els costos directes o indirectes per l'especial dedicació i formació per a l'acolliment, i no serà així per concepte de disponibilitat, que serà incompatible amb les altres prestacions.
Article 18. Compatibilitat entre les distintes prestacions econòmiques regulades en la present ordre
1. Es podran percebre simultàniament i successivament en el mateix exercici més d'una de les ajudes regulades en la present ordre sempre que siguen referides a acolliments distints realitzats pels mateixos sol·licitants durant l'exercici 2011.
2. Les famílies educadores d'urgència-diagnòstic i especialitzades que realitzen acolliments en família educadora no pertanyents a esta modalitat, únicament podran percebre per estos la prestació econòmica per acolliment amb família educadora.
3. En el cas d'acolliments en família d'urgència-diagnòstic en què s'haja superat el límit temporal de nou mesos únicament podran percebre per estos la prestació econòmica per acolliment amb família educadora.
4. Les famílies educadores d'urgència-diagnòstic i especialitzades que realitzen un acolliment familiar d'una altra modalitat però mantinguen la seua disponibilitat per acolliment especialitzats podran percebre l'ajuda en concepte de disponibilitat sempre que la direcció territorial de la Conselleria de Benestar Social informe que l'esmentada disponibilitat no queda minvada per l'acolliment d'un o uns menors en una altra modalitat d'acolliment.
Article 19. Incompatibilitat amb altres ajudes pels mateixos conceptes
Les ajudes regulades en la present ordre són incompatibles amb les percebudes pel mateix concepte procedents d'altres administracions públiques, en virtut de tot això, en el cas de sol·licitants residents a la Comunitat Valenciana amb menors acollits mitjançant una resolució de l'entitat titular d'una altra comunitat autònoma, no podran ser ateses excepte en el cas que la Generalitat haja assumit les mesures de protecció adoptades per aquella.
TÍTOL II
Procediment
CAPÍTOL I
Iniciació del procediment
Article 20. Iniciació
1. El procediment s'iniciarà per sol·licitud de l'entitat o persona interessada i s'ajustarà al que establix la present ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
2. Excepcionalment, les prestacions econòmiques individualitzades per acolliment en família educadora i per acolliment especialitzat regulades en esta ordre solament podran tramitar-se d'ofici, quan es tracte d'acolliments que hagen sigut formalitzats amb anterioritat a l'1 de gener de 2011 i continuen vigents a la data d'entrada en vigor de la present ordre, i pels quals s'haguera percebut prestació fins al 31 de desembre de 2010
En este cas la iniciació d'ofici requerirà necessàriament de la conformitat del destinatari per a rebre la prestació, i serà vàlid el consentiment atorgat al seu moment sempre que no conste renúncia expressa.
Article 21. Sol·licitud
1. Les sol·licituds d'ajudes de la present convocatòria es presentaran en els models següents:
a) En el supòsit de les corporacions locals que actuen com a entitats col·laboradores de la Conselleria de Benestar Social per a la gestió de les prestacions econòmiques individualitzades d'acolliment familiar simple o permanent en família extensa o afí, es presentarà sol·licitud segons model que figura en annex I.
b) En el supòsit de sol·licituds de prestacions econòmiques individualitzades d'acolliment familiar simple o permanent en família extensa o afí, es presentarà sol·licitud segons model que figura en annex II.
c) En el supòsit de sol·licituds de prestacions econòmiques individualitzades d'acolliment familiar simple o permanent en família educadora, es presentarà sol·licitud segons model que figura en annex II.
d) En el supòsit de sol·licituds de prestacions econòmiques individualitzades per acolliment familiar en família d'urgència-diagnòstic i especialitzada, es presentarà sol·licitud segons model que figura en l'annex II.
2. En els esmentats models s'inclou la fitxa de manteniment de tercers, que servirà per a acreditar la titularitat del compte a través de la qual el beneficiari desitja percebre l'ajuda.
3. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, i també en les oficines PROP i en la pàgina d'internet de la Generalitat.
Article 22. Documentació a presentar pels interessats
1. En les sol·licituds de totes les prestacions econòmiques individualitzades d'acolliment familiar simple o permanent s'acompanyarà autorització expressa a la Conselleria de Benestar Social, inclosa en l'apartat D de la sol·licitud, perquè esta comprove les dades d'identitat del sol·licitant o sol·licitants per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
a) Si de la comprovació efectuada resulta alguna discordança amb les dades facilitades pel propi interessat, l'òrgan instructor estarà facultat per a realitzar les actuacions procedents per a aclarir-la.
b) Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
2. A més, en el cas d'acolliment familiar simple o permanent en família extensa o afí:
a) En relació amb tots els membres de la unitat familiar majors de 16 anys i que convisqueren en el domicili familiar a data 31 de desembre de 2009, autorització expressa a la Conselleria de Benestar Social, inclosa en l'apartat D) de la sol·licitud, perquè esta obtinga, de forma directa, l'acreditació, per mitjà de certificats telemàtics, que el sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial decret 887/2006, de 21 de juliol, pel qual s'aprova el reglament de l'esmentada llei.
En el cas que el sol·licitant no preste el seu consentiment, haurà de presentar les certificacions que acrediten el compliment d'eixes tres obligacions o, si no està obligat a presentar les declaracions o documents a què es referixen les dites obligacions, el seu compliment s'acreditarà per mitjà de declaració responsable.
A estos efectes caldrà ajustar-se al que disposa el Reial Decret 209/2003, de 21 de febrer, pel qual es regulen els registres i les notificacions telemàtiques, i també la utilització de mitjans telemàtics per a la substitució de l'aportació de certificats pels ciutadans (BOE núm. 51, de 28 de febrer de 2003).
b) En relació amb tots els membres de la unitat familiar majors de 16 anys i que convisquen en el domicili familiar a data 31 de desembre de 209, autorització expressa a la Conselleria de Benestar Social, inclosa en l'apartat D) de la sol·licitud, perquè esta sol·licite d'ofici a l'Agència Estatal d'Administració Tributària i, si és el cas, a la Conselleria d'Economia, Hisenda i Ocupació, la informació fiscal necessària per a comprovar el compliment dels requisits econòmics exigits en la present ordre.
Si el sol·licitant no presta el seu consentiment, haurà de presentar declaració responsable dels ingressos bruts obtinguts en l'exercici 2009.
c) Autorització expressa a la Conselleria de Benestar Social, inclosa en l'apartat D) de la sol·licitud, perquè esta comprove les dades de domicili i residència del sol·licitant per mitjà del Sistema de Verificació de Dades de Residència, segons establix el Reial Decret 523/2006, de 28 d'abril. No obstant això:
Si l'interessat no presta el seu consentiment o ha modificat el seu empadronament en els dos últims mesos, haurà d'aportar certificat d'empadronament.
Si el domicili del sol·licitant no consta en el Sistema de Verificació de Dades de Residència o el que hi figura és diferent del facilitat per l'esmentada persona, l'òrgan instructor sol·licitarà a esta que aporte el certificat d'empadronament.
3. A més en el cas d'ajudes en concepte de despeses extraordinàries per acolliment en família educadora, fotocòpia compulsada del pressupost o factura o factures de la despesa per la qual se sol·licita l'ajuda.
4. En el supòsit de les corporacions locals que actuen com a entitats col·laboradores de la Conselleria de Benestar Social en la gestió de les prestacions econòmiques individualitzades d'acolliment simple o permanent en família extensa o afí, s'adjuntarà relació de prestacions econòmiques individualitzades d'acolliment familiar tramitades en l'exercici 2010, on es faça constar necessàriament, si les han concedides:
- El nom del menor o menors acollits.
- El nom i DNI o NIF de l'acollidor o acollidors.
- El mòdul emprat per al càlcul de la prestació concedida.
- La quantia total abonada.
- El període a què es referix l'esmentada quantia.
5. Sense perjudici de l'obligació de reunir els requisits arreplegats en l'article 13.2 de la Llei 38/2003, de 17 de novembre, General de Subvencions, no serà necessari documentar eixe compliment per a les persones físiques i entitats col·laboradores que concórreguen a esta convocatòria, donat el caràcter de compensació econòmica d'esta ajuda que establix l'article 173 del Codi Civil i el caràcter d'entitat col·laboradora que assumixen les corporacions locals.
6. Tot això sense perjudici del que disposa l'article 35, apartat f, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, pel qual els ciutadans tenen dret a no presentar documents que ja es troben en poder de l'administració actuant.
Article 23. Lloc de presentació
1. Les sol·licituds que presenten les corporacions locals que actuen com a entitats col·laboradores de la Generalitat en la gestió de les prestacions econòmiques individualitzades d'acolliment simple o permanent en família extensa o afí es presentaran junt amb la documentació requerida en el registre de la direcció territorial de la Conselleria de Benestar Social de la província corresponent.
2. Les sol·licituds a instàncies de persona o persones interessades de prestacions econòmiques individualitzades d'acolliment familiar simple o permanent en família extensa o afí que regula la present ordre es presentaran, junt amb la documentació requerida, en el registre de la corporació local encarregada de la seua tramitació, segons el que disposa l'article 5 de la present ordre o, si és el cas, en el registre de la direcció territorial de la Conselleria de Benestar Social de la província de residència de les persones interessades.
3. Les sol·licituds de prestacions econòmiques individualitzades d'acolliment en família educadora i d'acolliment familiar especialitzat que regula la present ordre es presentaran, junt amb la documentació requerida, en el registre de la direcció territorial de la Conselleria de Benestar Social de la província de residència de la persona o persones físiques sol·licitants.
4. Tot això sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 24. Terminis de presentació
1. El termini de presentació de sol·licituds serà el següent:
a) Per a les sol·licituds de prestacions econòmiques individualitzades d'acolliment familiar, des de l'endemà de la publicació de l'ordre en el Diari Oficial de la Comunitat Valenciana fins al 30 de setembre de 2011, inclusivament.
b) Per a les sol·licituds presentades per les corporacions locals que actuen com a entitats col·laboradores de la Conselleria de Benestar Social en la gestió de les prestacions econòmiques individualitzades d'acolliment simple o permanent en família extensa o afí, un mes a comptar des de l'endemà de la publicació de l'ordre en el Diari Oficial de la Comunitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
2. No obstant això, amb caràcter extraordinari i per a les prestacions econòmiques individualitzades d'acolliment familiar que regula la present ordre, podran admetre's i tramitar-se aquelles sol·licituds presentades després del 30 de setembre de 2011 i amb anterioritat al 31 de desembre del mateix exercici, sempre que s'acredite documentalment l'aparició de la necessitat fora del termini normal de presentació de sol·licituds.
Article 25. Esmena de la sol·licitud
1. Rebudes les sol·licituds i incoat l'expedient, les direccions territorials de Benestar Social, i també les corporacions locals que actuen per a la gestió de les prestacions econòmiques individualitzades d'acolliment familiar simple o permanent en família extensa o afí les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits, o no acompanye la documentació que d'acord amb esta ordre resulte exigible, es notificarà a l'entitat o persona interessada la causa que impedix la continuació del procediment, i se li requerirà perquè de conformitat amb l'article 71.1. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener en el termini de 10 dies, esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de la precitada llei.
3. Es delega en el director o directora territorial de Benestar Social la competència per a dictar la resolució a què fa referència l'apartat 2 d'este article. La resolució indicarà expressament que s'adopta per delegació i es considerarà dictada per l'òrgan delegatori, que esgota la via administrativa.
Contra esta es podrà interposar directament recurs davant l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció.
No obstant això, prèviament es podrà interposar potestativament i segons siga procedent recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
CAPÍTOL II
Instrucció del procediment
Article 26. Ordenació i instrucció
1. En la fase d'instrucció del procediment, i a la vista de la documentació que es troba en poder de l'expedient i de les obligacions que s'adquirisquen per la concessió de l'ajuda, es podrà demanar informes dels organismes i entitats que es crega oportú i efectuar les comprovacions necessàries sobre l'exactitud de tot això.
2. En qualsevol cas, es requerirà informe de l'òrgan instructor en què conste que de la informació que hi ha en el seu poder es desprén que els beneficiaris complixen tots els requisits necessari per a accedir a les ajudes.
CAPÍTOL III
Finalització del procediment
Article 27. Proposta i resolució de les prestacions econòmiques individualitzades d'acolliment familiar
1. Excepte en les prestacions en què una entitat local actue com a entitat col·laboradora per a la seua gestió, la proposta de concessió de les prestacions econòmiques individualitzades d'acolliment familiar serà realitzada per la unitat administrativa amb competència en matèria de protecció de menors de les direccions territorials de la Conselleria de Benestar Social.
2. La preparació, aprovació i execució de les resolucions de concessió de prestacions econòmiques individualitzades d'acolliment familiar regulades en la present ordre, i també la disposició de crèdits a favor del beneficiari i qualsevol facultat derivada de l'execució dels actes administratius descrits, es delega en el director o directora territorial de la Conselleria de Benestar Social que resulte competent territorialment, excepte en les prestacions en què una entitat local actue com a entitat col·laboradora, i en este cas seran resoltes per la corporació local.
3. El termini màxim per a resoldre i notificar sobre la sol·licitud de prestacions econòmiques individualitzades d'acolliment familiar serà de tres mesos a comptar des que la sol·licitud tinga entrada en qualsevol dels registres de la Conselleria de Benestar Social.
Transcorregut el termini abans mencionat sense que s'haja notificat resolució expressa, i en aplicació del que disposa l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera i d'Organització de la Generalitat Valenciana, els interessats podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'administració de resoldre expressament sobre la petició formulada.
Article 28. Proposta i resolució de fons per a la gestió de les prestacions econòmiques individualitzades d'acolliment familiar simple o permanent en família extensa o afí
1. La direcció territorial de la Conselleria de Benestar Social que resulte competent territorialment elaborarà un estudi tècnic que serà remés junt amb l'expedient complet a la Direcció General de Família, i correspondrà a la Comissió de Valoració, composta per la cap d'Àrea de Família, que actuarà com a presidenta, i els caps de servici de la Direcció General de Família, un dels quals actuarà com a secretari, elaborar la proposta de resolució que s'elevarà a la directora general de Família.
2. D'acord amb el que disposa la Resolució de 27 de febrer, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOGV núm. 5.967, de 4 de març de 2009), la resolució de les sol·licituds d'ajudes presentades per les corporacions locals per a les prestacions econòmiques individualitzades d'acolliment familiar simple o permanent en família extensa o afí està delegada en la directora general de Família.
3. El termini màxim per a resoldre i notificar sobre la sol·licitud de les corporacions locals serà de tres mesos a comptar des que la sol·licitud tinga entrada en qualsevol dels registres de la Conselleria de Benestar Social.
Transcorregut el termini abans mencionat sense que s'haguera notificat resolució expressa, els interessats podran entendre desestimades les seues sol·licituds per silenci administratiu.
No obstant això, si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos comptats a partir de la data de publicació en el Diari Oficial de la Comunitat Valenciana de la resolució de la consellera de Benestar Social que done publicitat a este increment.
Article 29. Recursos
1. Les resolucions dictades per la directora general de Família, en adoptar-se per delegació, indicaran expressament esta circumstància i es consideraran dictades per l'òrgan delegatori, esgotant la via administrativa, i podrà interposar-se potestativament recurs de reposició o bé acudir directament a l'ordre jurisdiccional contenciós administratiu en la forma, termini i condicions que determina la llei reguladora de l'esmentada jurisdicció. Tot això sense perjudici, en el cas de sol·licituds d'ajuda presentades per les corporacions locals, que puga efectuar-se en el termini de dos mesos, el requeriment previ regulat en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
2. Les resolucions dictades pel director o directora territorial de la Conselleria de Benestar Social, en adoptar-se per delegació, indicaran expressament esta circumstància i es consideraran dictades per l'òrgan delegatori, que esgota la via administrativa, i podrà interposar-se contra elles potestativament recurs de reposició o bé acudir directament a l'ordre jurisdiccional contenciós administratiu en la forma, termini i condicions que determina la Llei reguladora de la Jurisdicció Contenciosa Administrativa.
TÍTOL III
Del pagament i de la justificació de les ajudes
Article 30. Obligacions
1. Les entitats col·laboradores observaran les obligacions contingudes en l'article 15 de la Llei 38/2003, de 17 de novembre, General de Subvencions, i expressament estaran obligats a:
a) Entregar al beneficiari els fons rebuts d'acord amb els criteris o condicions establits en les bases reguladores de la subvenció o ajuda.
b) Verificar el compliment i efectivitat de les condicions o requisits determinants per al seu atorgament si és el cas.
c) Justificar l'aplicació dels fons percebuts davant l'entitat concedent i entregar la justificació presentada pels beneficiaris.
d) Sotmetre's a les actuacions de comprovació que respecte a la gestió dels dits fons puga efectuar l'entitat concedent, a les de control financer que realitze la Intervenció General de la Generalitat i als procediments fiscalitzadors de la Sindicatura de Comptes.
2. Els beneficiaris de les ajudes observaran les obligacions contingudes en l'article 14 de la Llei 38/2003, de 17 de novembre, General de Subvencions, i expressament estaran obligats a:
a) Realitzar l'activitat o adoptar el comportament que fonamenta la concessió de l'ajuda.
b) Acreditar davant l'entitat concedent la realització de l'activitat o l'adopció del comportament, i també el compliment dels requisits i condicions que determinen la concessió o gaudi de l'ajuda.
c) El sotmetiment a les actuacions de control financer que corresponen a la Intervenció General en relació amb les prestacions i ajudes concedides.
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
3. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió i, si és el cas, el reintegrament total o parcial de les quantitats percebudes i a l'exigència de l'interés de demora des del moment del pagament.
Article 31. Sistema de pagaments de les ajudes
1. El règim de lliurament de transferències corrents, s'ajustarà als terminis i percentatges següents:
a) Quan les corporacions locals actuen com a entitats col·laboradores de la Conselleria de Benestar Social en la gestió de les prestacions econòmiques individualitzades d'acolliment simple o permanent en família extensa o afí, podrà avançar-se a estes el 100 per cent de la quantia global transferida per este concepte.
b) En el cas de prestacions econòmiques individualitzades d'acolliment familiar, el pagament a les famílies, quan este s'efectue per la direcció territorial de Benestar Social, s'efectuarà a mes vençut contra presentació de la documentació justificativa que acredite el dret del beneficiari a la percepció de l'ajuda. L'esmentada documentació consistirà en un informe tècnic del departament corresponent de la direcció territorial de Benestar Social.
2. No obstant això, la resolució per la qual es publiquen les quanties màximes de les ajudes regulades en la present ordre, especificarà el règim definitiu de lliurament, el qual serà arreplegat en les resolucions de concessió d'ajudes.
Article 32. Sistema i terminis de justificació de les ajudes
1. El sistema de justificació de les ajudes es realitzarà segons el procediment establit en este article:
a) La justificació de la despesa corresponent als fons que es transferisquen a les corporacions locals quan actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar simple o permanent en família extensa o afí consistirà en la presentació davant la direcció territorial de Benestar Social corresponent d'un certificat d'obligació contreta, reconeguda, o pagament ordenat segons model arreplegat en l'annex VI de la present ordre.
Es podrà sol·licitar per les direccions territorials de la Conselleria de Benestar Social i la Direcció General de Família les relacions mensuals de beneficiaris atesos (menors i famílies), i també documents i factures de la quantia de la despesa efectuada.
b) En el cas de prestacions econòmiques individualitzades d'acolliment familiar que regula la present ordre, la direcció territorial de la Conselleria de Benestar Social, o la corporació local si és el cas, establirà l'adequat seguiment de la despesa objecte de l'ajuda. Els beneficiaris d'estes ajudes estaran obligats a entregar, a requeriment d'aquells, tots els documents que siguen necessaris per a justificar l'adopció del comportament que fonamenta la concessió de la prestació.
2. Els fons transferits a les corporacions locals en concepte de gestió de les prestacions econòmiques individualitzades d'acolliment familiar simple i permanent en família extensa o afí, i també les despeses, i/o adopció del comportament objecte de les prestacions individualitzades d'acolliment familiar per part dels beneficiaris, es justificarà en un termini únic que acabarà el 31 de gener de 2012.
Excepcionalment, la Direcció General de Família podrà admetre la documentació presentada fora del termini establit en la present convocatòria, acreditativa de la correcta realització de l'activitat objecte de l'ajuda, sempre que el retard obeïsca a causes degudament justificades en l'expedient i no imputables al beneficiari.
Article 33. Deixament sense efectes i minoració de les ajudes econòmiques
1. Podran efectuar-se resolucions de desistiment sense efectes i minoració de les ajudes concedides i, si és el cas, reintegrament de les quantitats indegudament percebudes, en els supòsits següents:
a) de conformitat amb el que disposa l'article 47.8 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
b) Procedirà el reintegrament de les quantitats rebudes en el supòsits i formes previstos en l'article 37 de la Llei 38/2003, de 17 de novembre, General de Subvencions.
2. Així mateix, si es renuncia a la subvenció per algun dels beneficiaris o es minora l'import de l'ajuda, l'òrgan concedent acordarà, sense necessitat d'una nova convocatòria, la concessió de la subvenció al sol·licitant o sol·licitants següents a aquell, sempre que amb la renúncia per part d'algun dels beneficiaris s'haja lliurat crèdit suficient per atendre, almenys, una de les sol·licituds denegades.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
5. Per al deixament sense efectes i minoració de les ajudes econòmiques, la direcció territorial de la Conselleria de Benestar Social garantirà, en tot cas, el dret de l'interessat a l'audiència.
6. El termini per a resoldre i notificar la resolució procedent serà de sis mesos comptats a partir que s'inicie el procediment.
DISPOSICIONS ADDICIONALS
Primera. Dotació pressupostària
L'eficàcia de la present convocatòria queda condicionada a l'existència en els pressupostos de la Generalitat de l'exercici econòmic de l'any 2011, de crèdit adequat i suficient per a atendre les ajudes que s'hi preveuen. Amb este fi, la Conselleria de Benestar Social, una vegada aprovada i publicada la llei de pressupostos de la Generalitat per a l'any 2011, publicarà mitjançant una resolució, les modificacions, si és el cas, respecte a la manera de pagament i de justificació, i també les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a la seua empara, fins que no es publique en el Diari Oficial de la Comunitat Valenciana la referida resolució.
Els esmentats crèdits tenen caràcter limitador i no podran concedir-se ajudes una vegada que estos s'hagen esgotat, i esta circumstància es publicarà en el Diari Oficial de la Comunitat Valenciana.
Els aspectes regulats en esta ordre s'aplicaran sense perjudici de totes les normes que regisquen el règim jurídic pressupostari de l'administració de la Generalitat. Si la corresponent llei de pressupostos o la normativa aplicable establix condicions distintes, s'aplicaran les que procedisquen.
Segona. Circumstàncies extraordinàries
Excepcionalment, per raons de necessitat o d'interés públic o social, la comissió de valoració regulada en l'article 27 de la present ordre, i també el departament amb competència en protecció de menors de les direccions territorials de la Conselleria de Benestar Social, podran efectuar propostes que excedisquen dels criteris i/o mòduls màxims establits, quan concórreguen circumstàncies extraordinàries, degudament acreditades en l'expedient.
Tercera
La concessió d'una ajuda a l'empara d'esta ordre no comportarà cap obligació per part d'esta Conselleria de Benestar Social respecte a les d'exercicis posteriors.
DISPOSICIONS FINALS
Primera. Instruccions
S'autoritza la Secretaria Autonòmica de Família i Coordinació Social, la Sotssecretaria de Benestar Social i la Direcció General de Família a elaborar les instruccions de desenvolupament d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Contra la present ordre, que posa fi a la via administrativa, podrà interposar-se, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que puga interposar-se qualsevol altre recurs que s'estime pertinent.
No obstant això, prèviament es podrà interposar potestativament i segons procedisca recurs de reposició en el termini d'un mes a comptar des de l'endemà de la seua publicació, de conformitat amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o tractant-se d'administracions públiques, el requeriment previst en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa, en el termini de dos mesos a comptar des de l'endemà de la seua publicació
València, 1 de desembre de 2010
La consellera de Benestar Social,
ANGÉLICA SUCH RONDA